Avocatul american al Simonei Halep, Howard Jacobs, care a apărat-o în trecut și pe Maria Sharapova susține că sportiva din România are dreptul la despăgubiri substanțiale după tot scandalul în care a fost implicată, informează stirileprotv.ro.
Avocatul a precizat pentru stirileprotv.ro că Halep are șanse mari să câștige și procesul început în America împotriva companiei producătoare a suplimentului contaminat, care i-a adus suspendarea româncei.
Howard Jacobs spune că sportiva este îndreptățită la despăgubiri datorită faptului că a stat departe de terenul tenis mai multe luni peste cele 9 din pedeapsa primită la tribunalul sportiv de la Lausanne.
"Cred că ea are dreptul la despăgubiri, cu siguranță, de aceea am și dat în judecată compania care a produs suplimentul contaminat. Dacă vor fi și alte procese, vom vedea, trebuie să analizăm și asta. Cred că decizia de la tribunalul de la Lausanne ne va ajuta mult în acest proces dar e greu de anticipat.", a spus Howard Jacobs.
Simona Halep solicită despăgubiri de 10 milioane de dolari în procesul intentat la un tribunal din New York
"Șansele cred că sunt foarte bune. Întrebarea e câți bani vor trebui să plătească. Depinde de multe variabile. Întotdeauna se poate ajunge la o înțelegere înainte de începerea procesului sau dacă începe procesul atunci cazul va ajunge în fața unor jurați care vor decide cât ar trebui să primească simona.", a mai precizat avocatul.
Howard Jacobs se declară uimit de eforturile celor care au acuzat-o de dopaj pe Halep.
El spune că nu înțelege îndârjirea cu care Agenția pentru Integritate în Tenis a vrut neapărat să pună capăt carierei Simonei.
"Sunt sigur că au cheltuit mai mult de un milion de lire sterline cu acest caz, aș spune chiar mai mult de atât, nu știu, n-am idee, este estimarea mea bazată pe volumul de muncă pe care l-au avut în acest caz, câți avocați au avut, câți experți. Sunt sigur că a fost o sumă extraordinară! Au avut cel puțin 4-5 avocați de la o firmă de avocatură, plus unul care a pledat, au adus 6 sau 7 experți.", a mai adăugat acesta.
Simona Halep va participa săptămâna viitoare la turneul Miami Open. Românca va afla abia duminică prima adversară într-un meci oficial, după 17 luni de pauză.